## Susana Camarero celebra la modificació de l'article 49 de la Constitució perquè “respon a les reivindicacions del sector i promou una inclusió més efectiva que fa avançar la societat”

*** La vicepresidenta segona i consellera de Servicis Socials ha recordat que el Consell ha adaptat des de l'inici de la legislatura la terminologia per a referir-se a les persones amb discapacitat en la regulació de la seua estructura orgànica i administrativa
* Subratlla que este canvi de llenguatge “té el potencial de canviar les percepcions i actituds i fomenta una major acceptació i inclusió en tots els àmbits de la vida”**

La vicepresidenta segona i consellera de Servicis Socials, Igualtat i Habitatge, Susana Camarero, ha traslladat la seua satisfacció davant la modificació de l'article 49 de la Constitució Espanyola per a canviar el terme 'disminuïts' per 'persones amb discapacitat' i ha celebrat el canvi perquè “respon a una reivindicació i demanda del sector social durant molt de temps i promou una inclusió més efectiva en la societat”.

Així mateix, la vicepresidenta segona ha recordat que el Consell, des de l'inici de l'actual legislatura, ha adaptat la terminologia per a referir-se a les persones amb discapacitat en la regulació de la seua estructura orgànica i administrativa, i ho ha fet d'acord amb els mandats en la matèria de Nacions Unides, la Unió Europea i els derivats de les lleis de l'Estat.

Per això, Susana Camarero ha subratllat que este canvi de llenguatge “té el potencial de canviar les percepcions i actituds cap a les persones amb discapacitat, i d'esta manera fomentar una major acceptació i inclusió en tots els àmbits de la vida”.

Sobre este tema, ha afegit que la modificació també promou “una inclusió més efectiva que fa avançar cap a una societat més respectuosa amb totes les persones, independentment de les seues capacitats”.

La titular de Servicis Socials a més ha destacat que, durant les reunions i trobades que ha mantingut amb el sector associatiu valencià, sempre ha manifestat el suport de la Generalitat a esta reivindicació i ha rebut també el suport del col·lectiu davant de la defensa que ha fet  el Consell en l'ús d'una terminologia correcta i respectuosa per a referir-se a estes persones.

L'expressió ‘persones amb discapacitat’ està emparada per Nacions Unides des de 2006 quan es va celebrar la Convenció Internacional sobre els Drets de les Persones amb Discapacitat amb l'objectiu de protegir els seus drets i promoure el respecte de la seua dignitat inherent.

Fecha: 19/01/2024